《行舟值早雾》
南北朝·伏挺

水雾杂山烟，冥冥不见天。
听猿方忖岫，闻濑始知川。
渔人惑澳浦，行舟迷溯沿。
日中氛霭尽，空水共澄鲜。

作者简介：（约483—约548）南朝梁平昌安丘人，字士标。伏暅子。博学有才思，善效谢康乐，为五言诗。任昉叹曰：“此子日下无双。”齐末，州举秀才，对策第一。萧衍(梁武帝)至新林，挺迎谒，引为征东行参军。梁武帝天监初，除中军参军事。在家讲《论语》，听者倾朝。累迁晋陵、武康令。后除南台书侍御史，因纳贿被劾，惧罪出家，名僧挺。后遇赦，不堪食素，还俗。侯景乱中卒。有《迩说》及文集，均佚。